U-I-382/22
Natisni
Opravilna št.:
U-I-382/22
Datum odločitve:
19. 6. 2025
ECLI:
ECLI:SI:USRS:2025:U.I.382.22
Akt:
Odlok o prvih spremembah in dopolnitvah Odloka o prostorskem načrtu občine Gorje (Uradno glasilo slovenskih občin, št. 12/22)
Izrek:
Pobuda za začetek postopka za oceno ustavnosti in zakonitosti
Odloka o prvih spremembah in dopolnitvah Odloka o prostorskem načrtu občine Gorje (Uradno glasilo slovenskih občin, št. 12/22)
v delu, ki se nanaša na podrobno namensko rabo zemljišč s parc. št. 507/23, 493/20, 507/37, 493/32, 493/3, 507/21, 507/34, 507/20, 507/33, 507/19, 507/38, 507/17, 507/15, 507/40, 507/14, 507/30, 507/41, 507/13, 507/12, 493/6, 493/5, 493/10, 493/26, 493/12, 493/13, 493/15, 493/21, 493/4, 493/23, vse k. o. Zgornje Gorje, in namensko rabo zemljišč 493/24, 493/9 in 493/14, vse k. o. Zgornje Gorje, se zavrže.
Udeleženci sami nosijo svoje stroške postopka s pobudo.
Evidenčni stavek:
Do odprave protiustavnosti, ugotovljene z odločbo Ustavnega sodišča št. U-I-474/22 z dne 20. 3. 2025, Ustavno sodišče ni pristojno za presojo skladnosti prostorskih izvedbenih aktov.
Geslo:
1.5.51.1.27 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
ALMI, družba za poslovno svetovanje in trgovino, d.o.o. in drugi
Datum vloge:
19. 9. 2022
Vrsta odločitve:
sklep
Vrsta rešitve:
zavrženje, druge rešitve
Dokument:
US34178
Dokument v PDF obliki:
U-I-382-22.pdf
150 KB
Prenesite datoteko
U-I-382/22-13
19. 6. 2025
SKLEP
Ustavno sodišče je v postopku za preizkus pobude družbe ALMI, d. o. o., Ljubljana, in drugih, ki jih vse zastopa Žiga Kosmatin, odvetnik v Ljubljani, na seji 19. junija 2025
sklenilo:
1. Pobuda za začetek postopka za oceno ustavnosti in zakonitosti
Odloka o prvih spremembah in dopolnitvah Odloka o prostorskem načrtu občine Gorje (Uradno glasilo slovenskih občin, št. 12/22)
v delu, ki se nanaša na podrobno namensko rabo zemljišč s parc. št. 507/23, 493/20, 507/37, 493/32, 493/3, 507/21, 507/34, 507/20, 507/33, 507/19, 507/38, 507/17, 507/15, 507/40, 507/14, 507/30, 507/41, 507/13, 507/12, 493/6, 493/5, 493/10, 493/26, 493/12, 493/13, 493/15, 493/21, 493/4, 493/23, vse k. o. Zgornje Gorje, in namensko rabo zemljišč 493/24, 493/9 in 493/14, vse k. o. Zgornje Gorje, se zavrže.
2. Udeleženci sami nosijo svoje stroške postopka s pobudo.
OBRAZLOŽITEV
A.
1. Pobudniki izpodbijajo Odlok o prvih spremembah in dopolnitvah Odloka o prostorskem načrtu občine Gorje (v nadaljevanju Odlok) v delu, ki se nanaša na podrobno namensko rabo zemljišč s parc. št. 507/23, 493/20, 507/37, 493/32, 493/3, 507/21, 507/34, 507/20, 507/33, 507/19, 507/38, 507/17, 507/15, 507/40, 507/14, 507/30, 507/41, 507/13, 507/12, 493/6, 493/5, 493/10, 493/26, 493/12, 493/13, 493/15, 493/21, 493/4, 493/23, vse k. o. Zgornje Gorje, in namensko rabo zemljišč 493/24, 493/9 in 493/14, vse k. o. Zgornje Gorje. Dovoljenost pobude utemeljujejo z navedbami, da je 61. člen Zakona o urejanju prostora (Uradni list RS, št. 199/21, 23/24 in 109/24 – v nadaljevanju ZUreP-3), ki določa, da je zoper prostorske akte mogoč upravni spor, protiustaven iz istih razlogov, kot 58. člen Zakona o urejanju prostora (Uradni list RS, št. 61/17 – v nadaljevanju ZUreP-2), za katerega je Ustavno sodišče v odločbi št. U-I-327/20 z dne 20. 1. 2022 (Uradni list RS, št. 20/22, in OdlUS XXVII, 2) ugotovilo, da je bil v neskladju z Ustavo. Pobudniki trdijo, da imajo kot lastniki nepremičnin na poselitvenem območju Klofutarice pravni interes za izpodbijanje Odloka, saj ta nanje učinkuje neposredno. Občini očitajo, da Odloka ni objavila na predpisan način in da je brez ustreznih podlag in smiselne obrazložitve zavrnila njihove predloge za spremembo obstoječe podrobnejše namenske rabe njihovih nepremičnin iz površin počitniških hiš (SP) v stanovanjske površine za eno- in dvostanovanjske stavbe (Sse) oziroma za spremembo namenske rabe njihovih zemljišč iz kmetijskih in gozdnih v stavbna zemljišča, namenjena gradnji eno- in dvostanovanjskih stavb. Odlok naj bi bil sprejet, ne da bi bilo pobudnikom omogočeno sodelovanje. Pobudniki pojasnjujejo zgodovino območja poselitve Klofutarice in veljavno prostorsko ureditev območja ter opisujejo postopek sprejemanja Odloka. Zatrjujejo kršitev 14., 33., 44., 153. in 154. člena Ustave, 8. člena Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah (v nadaljevanju Aarhuška konvencija)
[1]
ter določb
Zakona o prostorskem načrtovanju (Uradni list RS, št. 33/07, 108/09, 57/12 in 109/12 – ZPNačrt). Ustavnemu sodišču pobudniki predlagajo, naj ugotovi, da je Odlok v izpodbijanem delu v neskladju z Ustavo, ter Občini naloži, naj ugotovljeno protiustavnost odpravi v šestih mesecih po objavi odločbe v Uradnem listu Republike Slovenije, pobudnikom pa povrne njihove stroške postopka s pobudo.
2. Občina je odgovorila na pobudo. Utemeljuje, da pobudniki nimajo pravnega interesa, saj Odlok v ničemer ne posega v pravice nobenega izmed njih in tudi ne učinkuje neposredno. Občina meni, da pobudniki s svojimi navedbami dejansko izpodbijajo Odlok o občinskem prostorskem načrtu občine Gorje (Uradno glasilo slovenskih občin, št. 12/14) in da je zato njihova pobuda prepozna. Iz previdnosti Občina oporeka tudi vsebinskim očitkom pobudnikov. Ustavnemu sodišču predlaga, naj pobudo zavrže in pobudnikom naloži v plačilo vse stroške postopka s pobudo.
3. Odgovor Občine na pobudo je bil vročen v izjavo pobudnikom, ki navedbe Občine zavračajo kot neutemeljene in vztrajajo pri svojih očitkih.
B.
4. V prvem odstavku 61. člena ZUreP-3, ki se je začel uporabljati 1. 6. 2022 (342. člen ZUreP-3), je določeno, da je zoper prostorske izvedbene akte mogoč upravni spor pred Upravnim sodiščem. V drugem in tretjem odstavku 61. člena ZUreP-3 so urejene pristojnosti Upravnega sodišča pri odločanju o zakonitosti prostorskih izvedbenih aktov kot splošnih aktov. Pobudniki s pobudo izpodbijajo občinski prostorski izvedbeni akt, ki je splošni pravni akt lokalne skupnosti. Ustavno sodišče je na podlagi četrte alineje prvega odstavka 160. člena Ustave pristojno odločati o skladnosti predpisov lokalnih skupnosti z Ustavo in zakoni.
5. Ustavno sodišče je z odločbo št. U-I-474/22 z dne 20. 3. 2025 (Uradni list RS, št. 25/25) ugotovilo, da so prvi, drugi in tretji odstavek 61. člena ZUreP-3 v neskladju z Ustavo, ker je zakonodajalec Upravnemu sodišču podelil pristojnost, ki vsebinsko ustreza pristojnostim in pooblastilom Ustavnega sodišča iz četrte alineje prvega odstavka 160. člena Ustave. Vendar je Ustavno sodišče v 3. točki izreka odločbe št. U-I-474/22 zaradi zavarovanja zahteve po učinkovitem sodnem varstvu zoper prostorske izvedbene akte omogočilo nadaljnjo uporabo sicer protiustavne zakonske ureditve, ki sodno varstvo zoper prostorske izvedbene akte zagotavlja pred Upravnim sodiščem v upravnem sporu. Ustavno sodišče je določilo, da je do odprave ugotovljenega neskladja prvega do tretjega odstavka 61. člena ZUreP-3 Upravno sodišče pristojno odločati v upravnem sporu zoper prostorske izvedbene akte, opredeljene v drugem odstavku 61. člena ZUreP-3. Ustavno sodišče je v 4. točki izreka odločbe Ustavnega sodišča št. U-I-474/22 z načinom izvršitve svoje odločbe določilo, da lahko pobudniki, ki so vložili pobudo za začetek postopka za oceno ustavnosti in zakonitosti po 1. 6. 2022 na Ustavno sodišče, pa do objave odločbe št. U-I-474/22 v Uradnem listu Republike Slovenije
[2]
o njej še ni bilo odločeno, v treh mesecih od vročitve sklepa Ustavnega sodišča, s katerim se to izreče za nepristojno, vložijo tožbo v upravnem sporu pred Upravnim sodiščem.
6. Odlok je bil sprejet na podlagi predpisov, veljavnih pred uveljavitvijo ZUreP-3, vendar v skladu z drugim odstavkom 294. člena ZUreP-3 velja kot občinski prostorski načrt. Pobudniki so pobudo za začetek postopka za oceno ustavnosti in zakonitosti zoper izpodbijani del Odloka vložili 19. 9. 2022, torej po začetku uporabe ZUreP-3, tj. 1. 6. 2022. Prostorski izvedbeni akt izpodbijajo v delu določitve namenske rabe prostora (prva alineja tretjega odstavka 61. člena ZUreP-3)
.
Ob upoštevanju prvega, drugega in tretjega odstavka 61. člena ZUreP-3 in 3. točke izreka odločbe Ustavnega sodišča št. U-I-474/22 Ustavno sodišče ni pristojno za odločanje o tej pobudi. Zato je Ustavno sodišče pobudo zavrglo (1. točka izreka). Pobudniki lahko v skladu s 4. točko izreka zgoraj navedene odločbe Ustavnega sodišča v treh mesecih po vročitvi tega sklepa vložijo tožbo zoper izpodbijani del Odloka pred Upravnim sodiščem.
7. Pobudniki in Občina so zahtevali povrnitev stroškov postopka. Po prvem odstavku 34. člena
Zakona o Ustavnem sodišču (Uradni list RS, št. 64/07 –
uradno prečiščeno besedilo, 109/12, 23/20, 92/21 in 22/25
– v nadaljevanju
ZUstS) nosi v postopku pred Ustavnim sodiščem vsak udeleženec svoje stroške, če Ustavno sodišče ne odloči drugače. Ker v obravnavani zadevi ni utemeljenih razlogov za drugačno odločitev, je Ustavno sodišče sklenilo, kot izhaja iz 2. točke izreka tega sklepa.
C.
8. Ustavno sodišče je sprejelo ta sklep na podlagi tretjega odstavka 25. člena ZUstS
v sestavi: predsednik dr. Rok Čeferin ter sodnici in sodniki dr. Matej Accetto, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič in Marko Šorli. Sklep je sprejelo soglasno.
dr. Rok Čeferin
Predsednik
[1]
Državni zbor je Aarhuško konvencijo ratificiral s sprejetjem Zakona o ratifikaciji Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah (Uradni list RS, št. 62/04, MP, št. 17/04 – MKDIOZ), spremembo Aarhuške konvencije pa z Zakonom o ratifikaciji spremembe Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah (Uradni list RS, št. 11/10, MP, št. 1/10 – MSKIVOZ).
[2]
Odločba Ustavnega sodišča št. U-I-474/22 je bila v Uradnem listu Republike Slovenije objavljena 11. 4. 2025.
⇒